唐人洗馬圖
作者：陸文圭
朝代：宋

paragraphs: 君不見雀鼠谷抵介休壁，馬甲不解王不食。
又不見泰山馬色別爲群，東封望之如錦雲。
英雄角力多相值，嬖倖承恩思自媚。
不辭汗血千里勞，驅死塵沙那得避。
何如落日清水灣，驊騮獨步春草閒。
圉人袒肩沒兩踝，控轡欲上未上間。
靜觀物理坐歎息，玉花慘淡何人筆。
少陵野老最善評，弟子曾入將軍室。